貽草萊章詧
作者：呂陶
朝代：宋

paragraphs: 漢焰中熄哀平微，子雲有道不有時。
立言盡括二儀數，八十一首淵而微。
至神不形復不見，玄道固非人易知。
劉歆嘗恐覆醬瓿，切憤學者斯言垂。
桓譚亦謂傳必久，賤近貴遠可逆推。
史臣俗筆擬僭號，數字豈免萬世譏。
侯芭英骨久沒地，千均難用一髪維。
幸且綿綿未歇絕，果與後代揚雄期。
環中先生悟達者，力舉雄道潜其思。
著圖課見歷象運，發隐扣達乾坤機。
深嗟范望用心苦，意與測異将奚歸。
乃覃精義述講疏，直論雄心非詭隨。
愚聞是書百日就，瀝懇再拜求觀之。
先生訓我有大略，筆端粗可言亳釐。
在玄曰首易曰卦，玄凖易數不凖詞。
方州部家雖列位，非類六爻高與卑。
第當縱横以算計，豈可連缺如象爲。
夜詞多凶晝多吉，陽家貴偶陰家奇。
謹持此理讀九贊，人事粗可詳其宜。
餘地三極藴奥妙，一朝未許以意窺。
我從誨言日勉勉，始若得濟終無涯。
性庸才下道悠遠，策發未進吁可悲。
願從諸生北面請，庶幾一釋終身疑。